Diari Oficial de la Generalitat Valenciana


Sumari del DOGV 4617, del 28-10-2003 (2003/10647)

RESOLUCIÓ de 13 d'octubre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre el Ministeri de Foment, la Generalitat Valenciana, l'Ajuntament d'Alacant, Renfe i GIF per a la remodelació de la xarxa arterial ferroviària de la ciutat d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4617

Data del DOGV
:   28-10-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/10509


Data del document
:   13-10-2003

Organisme emissor
:   Conselleria de Presidència

Tipus de document
:   Resolució

Descriptors 

:   * administració central
    * cooperació administrativa
    * administració local
    * xarxa ferroviària

RESOLUCIÓ de 13 d'octubre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre el Ministeri de Foment, la Generalitat Valenciana, l'Ajuntament d'Alacant, Renfe i GIF per a la remodelació de la xarxa arterial ferroviària de la ciutat d'Alacant. [2003/X10978]
  
Subscrit, després de la tramitació prèvia reglamentària, entre el Ministeri de Foment, la Generalitat Valenciana, l'Ajuntament d'Alacant, Renfe i GIF, el 7 de maig de 2003, un Conveni per a la remodelació de la xarxa arterial ferroviària de la ciutat d'Alacant, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0840/2003, i que figura com a annex d'esta resolució.
  
València, 13 d'octubre de 2003.- La directora general de Relacions amb les Corts i Secretariat del Govern: Alida C. Mas Taberner.
  
CONVENI ENTRE EL MINISTERI DE FOMENT, LA GENERALITAT VALENCIANA, L'AJUNTAMENT D'ALACANT, RENFE I GIF PER A LA REMODELACIÓ DE LA XARXA ARTERIAL FERROVIÀRIA DE LA CIUTAT D'ALACANT
  
Alacant, 7 de maig 2003
  
Reunits:
  
El Sr. Francisco Álvarez Cascos Fernández, ministre de Foment
  
El Sr. José Joaquin Ripoll Serrano, vicepresident de la Generalitat Valenciana.
  
El Sr. Luis Díaz Alperi, alcalde de l'Ajuntament d'Alacant
  
El Sr. Miguel Corsini Freese, president de RENFE
  
El Sr. Ramón Escribano Méndez, president del GIF
  
Els reunits es reconeixen mútuament la capacitat necessària per a formalitzar el present conveni en nom de les seues respectives administracions.
  
L'administració general de l'estat és responsable de la infraestructura ferroviària, en virtut de la competència exclusiva que té en matèria d'obres públiques d'interés general i en ferrocarrils i transports terrestres que transcórreguen pel territori de més d'una comunitat autònoma (articles 149.1.24. i 149.1.21. de la Constitució). Així mateix, correspon a l'administració general de l'estat l'ordenació de les línies i els servicis de la xarxa nacional integrada ferroviària, l'explotació unitària de la qual correspon a la Xarxa Nacional dels Ferrocarrils Espanyols (RENFE). Finalment, al ens públic Gestor d'Infraestructures Ferroviàries (GIF), d'acord amb el contingut de l'article 160 de la Llei 13/1996, de 30 de desembre, de Mesures Fiscals, Administratives i de l'Orde Social, així com amb l'Acord del Consell de Ministres de 17 de setembre de 1999, se li encomana la construcció i l'administració del nou accés ferroviari d'alta velocitat de Llevant.
  
La Generalitat Valenciana és titular de competències en ordenació del territori i urbanisme, en obres públiques i transport terrestre, i ordenació del transport de mercaderies i viatgers que tinguen l'origen i la destinació en l'àmbit de la Comunitat Autònoma, sense perjuí de l'execució directa que es reserve l'estat, i de forma general, d'aquelles competències que té com a objecte el foment del desenrotllament econòmic de la Comunitat i la seua contribució a objectius d'Ordenació del Territori (articles 31.9, 31.13, 31.15,33.8 de l'Estatut d'Autonomia).
  
L'Ajuntament d'Alacant és titular de competències en matèria d'ordenació, gestió, execució i disciplina urbanística i de realització d'activitats complementàries de les pròpies de les altres administracions públiques (articles 25.2 i 28, respectivament, de la Llei 7/1985, de 2 d'abril).
  
Convinguda la necessitat i l'oportunitat de subscriure el present conveni, les parts firmants
  
Exposen:
  
Primer. Que el Ministeri de Foment, a través de la Secretaria d'Estat d'Infraestructures, està desenrotllant la remodelació de la xarxa arterial ferroviària de la ciutat d'Alacant, i es té en compte la incorporació de la ciutat a la xarxa d'alta velocitat i el compliment dels objectius prevists en el protocol de cooperació entre el Ministeri de Foment, la Generalitat Valenciana, l'Ajuntament d'Alacant i Renfe de 18 de gener de 2000.
  
Segon. Que es pretenen aconseguir essencialment els següents objectius de caràcter ferroviari:
  
1. La incorporació de la nova línia d'alta velocitat Madrid-Llevant en la xarxa arterial ferroviària de l'Àrea Metropolitana d'Alacant.
  
2. La millora dels servicis de viatgers, per mitjà de la transformació de l'actual estació RENFE d'Alacant en una estació intermodal de transport capaç d'atendre en condicions adequades el previsible creixement dels servicis ferroviaris i permetre en condicions de rapidesa i comoditat l'intercanvi amb els restants modes de transport de l'àrea.
  
3. L'eliminació de la inversió de marxa de Sant Gabriel i la supressió del traçat ferroviari coster en direcció Múrcia.
  
4. La intensificació dels servicis de rodalia com a element vertebrador del transport en l'àmbit metropolità amb les actuacions necessàries tant del tram Alacant/Elx de la línia Alacant-Múrcia, com del tram Alacant/S. Vicent del Raspeig.
  
Tercer. Que les parts compartixen els objectius anteriors i consideren que la consecució d'estos objectius ferroviaris s'ha de complementar amb una millora de la integració del ferrocarril en la ciutat, que faça possible la permeabilització de l'actual traçat ferroviari per mitjà de la realització d'una operació urbanística que permetria nous espais ciutadans i zones verdes. L'actuació inclou la urbanització dels espais resultants de la remodelació de les instal·lacions ferroviàries amb la creació d'un nou bulevard que connecte l'actual plaça de l'Estació amb la xarxa viària principal d'Alacant (Gran Via i la futura Via Parc) i la solució als problemes d'integració del ferrocarril en la zona costera situada al sud del baixador de Sant Gabriel.
  
Quart. Que, per a portar a terme estos objectius, el Ministeri de Foment està redactant l'Estudi Informatiu de la Xarxa Arterial Ferroviària d'Alacant, en el qual s'adopta una solució de conformitat amb els paràmetres següents:
  
· Reconversió dels accessos ferroviaris a la nova estació intermodal, per mitjà de la construcció d'un traçat adaptat a la nova funcionalitat ferroviària i a l'arribada de l'alta velocitat de forma que siga compatible amb la xarxa existent.
  
· Substitució de l'actual estació RENFE d'Alacant per una estació intermodal de Transport capaç d'atendre en condicions adequades el previsible creixement dels servicis ferroviaris i permetre en condicions de rapidesa i comoditat l'intercanvi amb els restants modes de transport de l'àrea.
  
· Potenciació del servici de rodalia, del tram Alacant/Elx de la línia Alacant-Múrcia, per mitjà de la construcció d'una variant de traçat en via doble electrificada que elimine la inversió de marxa de Sant Gabriel.
  
· Adaptació dels traçats de mercaderies d'accés al port i les instal·lacions existents en este a la nova situació.
  
· Condicionament per a proximitats del tram entre la futura Via Parc i Sant Vicent del Raspeig que inclou la construcció de dos baixadors que donen servici a la Universitat i a esta localitat.
  
Cinqué. Que les parts firmants són conscients que la centralitat dels àmbits afectat i l'alliberament de sòl no necessari per a l'ús ferroviari permetrà una sèrie de plusvàlues econòmiques que, adequadament reinvertides, es podran destinar a costejar les actuacions infraestructurals i urbanístiques necessàries.
  
Estes actuacions, complementàries a les enumerades en l'expositiu quart, són les següents:
  
· Soterrament del corredor ferroviari d'accés a l'estació des de l'entorn de la futura Via Parc a fi de possibilitar la permeabilització de l'actual traçat i alliberar el sòl necessari per a la realització de l'operació urbanística. Açò implica al seu torn afectació del vestíbul, les vies i les andanes en la mateixa estació.
  
· Solució als problemes d'integració del ferrocarril en la zona costera situada al sud del baixador de Sant Gabriel, i se suprimixen les vies ferroviàries.
  
· Potenciació de la intermodalitat de l'actual estació RENFE d'Alacant per mitjà de la incorporació d'una estació d'autobusos.
  
· Realització de les actuacions de disseny, planejament urbanístic i avaluació economicofinancera de l'actuació urbanística de forma que es conjuguen els objectius de millora de l'espai urbà i d'eficaç aprofitament de les plusvàlues per a finançar el conjunt de les actuacions.
  
Sisé. Que les parts coincidixen en la necessitat d'una actuació conjunta i coordinada dins del respecte a les competències de cada una de les administracions de conformitat amb els principis següents:
  
a) El Grup Foment es responsabilitza del cost de l'arribada de l'alta velocitat ferroviària a la ciutat d'Alacant.
  
b) La Generalitat Valenciana i l'Ajuntament d'Alacant, en l'exercici de les seues competències urbanístiques procediran a redactar i aprovar les modificacions necessàries del planejament urbanístic vigent, de conformitat amb el que preveu el present conveni i aportaran el finançament que es preveu en este document.
  
c) RENFE a través de VIALIA explotarà i operarà la nova estació ferroviària intermodal, tant pel que fa als servicis directes de transport en esta prestats com a aquelles activitats comercials que procedisca ubicar en el dit edifici i que siguen compatibles amb el seu ús principal.
  
Seté. Les administracions que intervenen establixen el seu interés a materialitzar les actuacions programades en el desenrotllament del present conveni i en este sentit:
  
Acorden:
  
Primer. Les administracions firmants decidixen la creació en el termini de dos mesos, d'una societat amb la denominació que determinen de mutu acord (d'ara endavant la Societat).
  
La participació econòmica de les institucions associades en el capital social que s'ha de subscriure s'eleva a un total de 600.000,00 euros amb la distribució següent:
  
Grup Foment: 50%
  
Comunitat Valenciana: 25%
  
Ajuntament d'Alacant: 25%
  
Per Grup de Foment s'entén, a l'efecte d'este conveni, el mateix Ministeri de Foment i les entitats públiques empresarials RENFE i GIF, adscrites al Ministeri. Seran estes entitats públiques empresarials les que subscriguen la part de capital corresponent al Grup Foment, la meitat cada una.
  
Els càrrecs de president, vicepresident primer i vicepresident segon del Consell d'Administració de la Societat recauran en el secretari d'Estat d'Infraestructures del Ministeri de Foment, l'alcalde d'Alacant i el conseller d'Obres Públiques, Urbanisme i Transports de la Generalitat Valenciana, respectivament, o en la persona en qui designen. El secretari del Consell d'Administració serà designat pel Consell a proposta del president.
  
Els Estatuts de la Societat incorporaran les clàusules sobre majories qualificades per a l'adopció d'acords socials d'especial rellevància, que propose el Grup Foment.
  
Segon. La Societat es constituïx a fi de facilitar la coordinació de les actuacions corresponents al desenrotllament de l'actuació i a la transformació urbanística derivada d'estes obres.
  
L'objectiu fonamental de la societat és gestionar el desenrotllament urbanístic i executar les obres d'infraestructura urbana corresponents als terrenys alliberats en eixe entorn.
  
Per a això la Societat i en el que a les actuacions previstes en este conveni es referix.
  
1. Definirà la proposta global de l'actuació concertada en este àmbit d'Alacant.
  
2. Elaborarà els estudis i les propostes que permeten la planificació i l'execució d'actuacions urbanístiques i de transports, i definirà els seus costs.
  
3. Proposarà la creació d'instruments de gestió adequats per a portar a terme els projectes que s'acorden, i s'assegura la necessària coordinació d'estos.
  
Tercer. Les actuacions previstes en el present conveni, enumerades de forma abreviada, respondran als objectius següents:
  
1. Reconversió dels accessos ferroviaris a la nova estació intermodal, per mitjà de la construcció d'un traçat adaptat a la nova funcionalitat ferroviària i a l'arribada de l'alta velocitat de forma que siga compatible amb la xarxa existent, i s'inclou el soterrament del corredor ferroviari d'accés a l'estació des de l'entorn de la futura Via Parc a fi de fer possible la permeabilització de l'actual traçat i alliberar el sòl necessari per a la realització de l'operació urbanística.
  
2. Adaptació dels traçats de mercaderies d'accés al port a la nova situació.
  
3. Substitució de l'actual estació RENFE d'Alacant per una estació intermodal de Transport capaç d'atendre el previsible creixement dels servicis ferroviaris i permetre l'intercanvi amb els restants modes de transport de l'àrea, i es té en compte l'afectació del soterrament del corredor d'accés al vestíbul, vies i andanes de la mateixa estació.
  
4. Potenciació del servici de rodalia, del tram Alacant/Elx de la línia Alacant-Múrcia, per mitjà de la construcció d'una variant de traçat en via doble electrificada que elimine la inversió de marxa de Sant Gabriel i solucione els problemes d'integració del ferrocarril en la zona costera situada al sud d'este baixador i eliminar les vies ferroviàries
  
5. Condicionament per a proximitats del tram entre la futura Via Parc i Sant Vicent del Raspeig i s'inclou la construcció de dos baixadors que donen servici a la universitat i a esta localitat.
  
Quart. El Ministeri de Foment delimitarà els terrenys, no necessaris per al ferrocarril per haver soterrat o traslladat les instal·lacions ferroviàries i sobre els quals s'actuarà en determinades operacions urbanístiques d'acord amb el present conveni, i es portaran a cap els tràmits necessaris per a la desafectació dels terrenys innecessaris.
  
Cinqué. El Ministeri de Foment i RENFE impulsaran els procediments necessaris per a la posada a disposició dels terrenys, segons s'alliberen, a favor de la Societat, i garantiran, en tot cas, el funcionament de les actuals instal·lacions ferroviàries fins a l'efectiva disponibilitat d'aquelles que les substituïxen.
  
Per a la formalització de la posada a disposició dels terrenys, se subscriuran acords específics en els quals es concretaran les contraprestacions que s'han de rebre per part dels propietaris públics del sòl, que consistiran en el finançament de les actuacions previstes en l'acord DOTZE en el qual excedisca de la quantitat prevista en la clàusula següent.
  
Sisé. La inversió del Grup Foment serà la corresponent a l'adaptació del corredor ferroviari i l'estació existent a l'arribada de l'alta velocitat a Alacant prevista en el Pla d'Infraestructures de Transport 2000-2007 i les actuacions de rodalia i mercaderies definides en els apartats 2, 4 i 5 del punt tercer dels acordats, i la inversió estimada és de 69,5 milions d'euros, i s'efectuarà pel GIF i RENFE (VIALIA) de conformitat amb les previsions pressupostàries i d'acord amb els procediments establits a estos fins.
  
Seté. La Generalitat Valenciana contribuirà al finançament del conjunt de les actuacions amb 48,42 milions d'euros, d'acord amb les fórmules i la distribució d'anualitats que en el desenrotllament d'este document es concrete.
  
Huité. El finançament de l'edifici de nova estació Intermodal serà a càrrec de RENFE a través de VIALIA, excepte pel que fa al condicionament del nou vestíbul, zona d'andanes i vies a l'afectació causada pel soterrament.
  
Nové. L'Ajuntament d'Alacant assumirà a través de la gestió urbanística la urbanització dels terrenys alliberats de l'ús ferroviari i una vegada acabada la construcció del nou canal accés soterrat.
  
Deu. L'Ajuntament d'Alacant i la Generalitat Valenciana promouran i instaran l'aprovació de forma immediata de les modificacions o revisions del planejament urbanístic i les expropiacions necessàries per a la realització de les actuacions i assumiran el component urbanístic complementari de les actuacions ferroviàries pròpiament dites.
  
A càrrec de les plusvàlues (descomptats els costs d'urbanització i adquisició de terrenys) es finançaran les actuacions previstes en l'annex per un import de 70 milions d'euros a l'efecte d'això la planificació urbanística preveurà com a mínim en l'àmbit delimitat a l'efecte per l'alliberament dels terrenys de l'ús ferroviari, inclòs el seu entorn urbà immediat, una edificabilitat d'aproximadament de 140.000 metres quadrats de sostre edificable, i es garantix que aproximadament un huitanta per cent se'n destinen a l'ús residencial i la resta a l'ús terciari.
  
En els sòls qualificats com a sistema general ferroviari, en l'àmbit de l'estació, s'establirà un aprofitament complementari d'ús terciari compatible, que s'ha de desenrotllar en el conjunt format per l'estació actual i la seua ampliació.
  
En la mesura que les obres redunden en benefici del municipi i contribuïxen a la consecució dels objectius establits per la legislació aplicable, l'Ajuntament d'Alacant cedirà a la Societat, per mitjà dels procediments necessaris, l'aprofitament urbanístic que li poguera correspondre de conformitat amb la legislació vigent, a fi de costejar les inversions que es realitzen en els termes del present conveni.
  
Onze. La Societat coordinarà la realització dels estudis i projectes necessaris per a l'execució de les actuacions urbanístiques i d'infraestructura de transport a què fa menció este conveni, sense perjuí de les competències que en matèria d'ordenació del territori i urbanisme corresponen a l'Ajuntament d'Alacant i a la Generalitat Valenciana, i en matèria ferroviària, al Ministeri de Foment.
  
Els estudis, els projectes i les obres seran executats per l'organisme competent en la matèria, o per aquells de les administracions firmants a qui s'encomane, i serà possible, si es considera convenient a l'efecte de coordinació, que les institucions firmants d'este conveni deleguen en la Societat, per mitjà dels acords que s'establisquen, l'execució de determinades obres, d'acord amb la normativa aplicable i amb respecte a les competències que per a l'execució d'obres públiques tenen atribuïdes.
  
A càrrec de les plusvàlues generades per la posada en valor dels terrenys, després dels processos de canvis d'ús d'estos a través de la modificació del planejament vigent o del seu desenrotllament, es costejaran inversions que realitzen la Societat, el Grup Foment i l'Ajuntament d'Alacant, tal com es determina en este conveni.
  
En els termes que permeta la legislació aplicable, la Societat podrà recórrer als canals de finançament que s'estimen oportuns de cara a poder iniciar l'execució de les obres en el termini més breu possible amb independència del moment en què es materialitzen els aprofitaments urbanístics corresponents.
  
Dotze. La Societat definirà el pla d'etapes i el balanç econòmic de l'operació, tenint en compte que:
  
Els recursos econòmics que s'obtinguen per la Societat com a conseqüència del desenrotllament urbanístic de l'àmbit d'actuació s'aplicaran a l'execució, en orde de prioritat, de les actuacions següents:
  
· A la reconversió dels accessos ferroviaris a la nova estació intermodal, i s'inclou el soterrament del corredor ferroviari d'accés a la dita estació des de l'entorn de la futura Via Parc i les obres ferroviàries necessàries per a l'adaptació dels traçats de mercaderies d'accés al port a la nova situació.
  
· A la substitució de l'actual estació RENFE d'Alacant per una estació intermodal de transport, i es té en compte l'afectació del soterrament del corredor d'accés al vestíbul, vies i andanes de la mateixa estació estació.
  
· A sufragar el cost financer del conjunt d'actuacions de la Societat.
  
· A realitzar les expropiacions i les obres d'urbanització i la reposició de servicis de l'àmbit definit per l'alliberament dels terrenys de l'ús ferroviari, delimitada per l'avinguda de Salamanca i la nova glorieta El·líptica prevista en la trobada amb la Gran Via i que es concreta en el pla que s'adjunta com a annex 2.
  
· A la construcció d'una variant de traçat de l'actual línia Alacant/Elx/Múrcia, en via doble electrificada.
  
· A realitzar les expropiacions i les obres urbanització i la reposició de servicis de l'àmbit definit per l'alliberament dels terrenys de l'ús ferroviari, corresponent al viari situat al nord dels barris de la Florida i la Ciutat d'Assís i a l'adequació de l'espai entre este viari i el sector PAU 1 i que es concreta en el pla que s'adjunta com a annex 2.
  
· Al condicionament per a proximitats del tram entre la futura Via Parc i Sant Vicent del Raspeig i s'inclou la construcció de dos baixadors.
  
Cas d'existir recursos excedentaris, després de portar a terme totes les actuacions previstes en l'annex, les parts podran acordar la seu reinversió en altres millores de la infraestructura ferroviària a Alacant. Les aportacions màximes per a totes estes actuacions seran les inversions que financen les parts d'este conveni, els recursos que la Societat genere i els fons europeus que, si és procedent, s'obtinguen.
  
Tretze. En l'annex s'arrepleguen totes les actuacions que les parts tenen previstes, desglossades segons l'acord tercer d'este conveni.
  
Catorze. El present conveni tindrà vigència fins al compliment dels fins prevists en este.
  
Com a prova de conformitat amb tot el que s'ha exposat anteriorment, firmen el present conveni al lloc i en la data a l'inici indicats.
  
FRANCISCO ÁLVAREZ CASCOS
  
Ministre de Foment
  
JOSÉ JOAQUIN RIPOLL SERRANO
  
Vicepresident de la Generalitat Valenciana
  
LUIS DÍAZ ALPERI
  
Alcalde d'Alacant
  
MIGUEL CORSINI FREESE
  
President de RENFE
  
RAMÓN ESCRIBANO MÉNDEZ
  
President del GIF